Energiatieto on Espoon kaupunkisuunnittelukeskuksessa luotu sovellus joka mahdollistaa rakennusten energiankulutuksen arvioinnin sekä aurinko- ja maalämpöratkaisujen suunnittelun.

Sovelluksen kehitys on toteutettu osana Aalto-yliopiston Creative Sustainability Maisteriohjelman opinnäytetyötä. Mukana toteutuksessa on ollut myös Pöyry Suomi, IBM Suomen Kasvuhuone, Lappeenrannan teknillinen yliopisto sekä ohjelmistoyhtiö Reaktor. Sovelluksen ensimmäinen versio on julkaistu joulukuussa 2012 ja toinen version alkuvuodesta 2014.

Sovellus hyödyntää avoimesti saatavilla olevia tietoaineistoja, kuten Espoon aurinkoenergiakarttaa, jossa kaikkien Espoossa sijaitsevien rakennusten kattopinnoille lankeava auringon sätely on yksityiskohtaisesti simuloitu. Sovelluksen lähdekoodi on myös avoimesti saatavilla.

Esittely

Sovelluksen kehityksen vaiheet ja yksityiskohdat selviävät aiheesta tehdystä opinnäytetyöstä. Voit myös katsoa sovelluksen alkuperäisen esittelyn tai ladata sen pdf -tiedostona.

Tausta

Kiinnostus uusiutuvaa energiaa kohtaan on suuri, mutta tiedot yksittäisten kohteiden mahdollisuuksista ovat puutteellisia. Tätä tilannetta korjatakseen Espoon kaupunki on tehnyt vuonna 2012 kaksi selvitystyötä:

kaikkien Espoossa sijaitsevien rakennusten kattopinnoille lankeavan aurinkosäteilyn määrä on kartoitettu

maa- ja kalliolämmön toteutuskelpoisuutta Espoon alueella kuvaava kartta on luotu

Tätä aineistoa on pyritty yhdistämään muihin saatavilla oleviin tietoaineistoihin sekä jalostamaan sellaiseksi palveluksi, josta on mahdollisimman paljon hyötyä eri energiavaihtoehtoja vertaileville kuluttajille sekä järjestelmiä tarjoaville yrityksille. Tavoitteena on siis tarjota kaikille osapuolille tietoa jonka perusteella vaihtoehtojen vertailu on tietoon perustuvaa, helppoa, ymmärrettävää ja lähtökohdiltaan läpinäkyvää. Tällaiselle palvelulle tuntuu olevan paljon kysyntää, mikä käy ilmi myös Sitran aiheesta teettämästä selvityksestä.

Palvelun kehitys on tehty avoimesti sekä yhdessä kiinnostuneiden kumppaneiden kanssa. Itse palvelun lisäksi sen lähtöaineisto sekä käytetyt laskentamallit ovat avoimesti kaikkien käytettävissä.

Jos olet kiinnostunut osallistumaan hankkeeseen, ota yhteyttä.